Гьажимурадов Такъидин Хаметан хва

Гьажимурадов Такъидин Хаметан хва (1937–2000) — лезги шаир.

1937 йисуз СтӀал Сулейманан райондин Птидхуьре дидедиз хьана. Ада юкьван мектеб ва Дагъустандин университет куьтягьна, 1961 йисалай хуьруьн мектебра кӀвалахна: Птидхуьруьн сифтегьан мектебдин зеведиш, Татарханрин муьжуьд йисан мектебдин завуч, Гъетегърин юкьван школадин директор ва чӀаланин эдебиятдин муаллим хьана.

Т. Гьажимурадов фадлай шиирар теснифунал машгъул тир. Адан сад лагьай "Цуьк" шиир 1959 йисуз «Коммунист» газетдиз акъатна. Гуьгъуьнин йисара кхьей манийрин шиирар лезги газетринни журналрин чинра чапна. Заридин эсеррин ("Заз кӀандач", "Кьве тар", "Хъижедач", "Гатфарин лишанар", "Марфадин вилик" ва мсб.) кьилин темаяр уьмуьр, кӀанивал ва хайи тӀебиат я.

Шаир 2000 йисуз залан азардик рагьметдиз фена, Птидхуьре кучукнава.

Эдебият
 Гьаким Къурбан «Лезги зарияр».

Категория:Лезги шаирар